**NÁRODNÁ RADA SLOVENSKEJ REPUBLIKY**

**VII. volebné obdobie**

## *Návrh*

## Zákon

z ................... 2018,

**ktorým sa vyhlasuje Chránená vodohospodárska oblasť Žitný ostrov a ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov (zákon o Žitnom ostrove)**

Národná rada Slovenskej republiky sa uzniesla na tomto zákone:

**Čl. I**

**§ 1**

Oblasť Žitného ostrova, ktorá svojimi prírodnými podmienkami tvorí významnú prirodzenú akumuláciu podzemných vôd a povrchových vôd, sa vyhlasuje za chránenú oblasť prirodzenej akumulácie vôd (ďalej len „chránená vodohospodárska oblasť“)[[1]](#footnote-2) využívaných na odbery vôd pre pitné účely.

**§ 2**

Chránená vodohospodárska oblasť sa rozprestiera na území ohraničenom riekou Dunaj na úseku medzi hlavným mestom Slovenskej republiky Bratislavou a obcou Palkovičovo, kanálom Palkovičovo - Aszód po jeho sútok s Malým Dunajom, ďalej Malým Dunajom po vyústenie Suchého Potoka, Suchým potokom, Čiernou vodou, ďalej spájajúcim kanálom pri obci Nová Dedinka a znovu Malým Dunajom po jeho odbočenie z Dunaja v Bratislave vrátane korýt uvedených vodných tokov okrem hlavného koryta Dunaja.

Na zabezpečenie ochrany vôd a jej trvalo udržateľného využívania sa pre chránenú vodohospodársku oblasť určujú environmentálne ciele, monitoring kvality podzemnej vody v rozsahu zásobárne pitnej vody pre Slovensko a komplexné systémy kontroly a včasného varovania.

 Environmentálnym cieľom je vykonanie opatrení na

zabránenie alebo obmedzenie vstupu znečisťujúcich látok do podzemnej vody a na zabránenie zhoršeniu stavu útvaru podzemných vôd chránenej vodohospodárskej oblasti z plošného zdroja znečistenia pozostávajúceho z viacerých zdrojov znečistenia1) identifikovaných na území mesta Bratislava a samostatných zdrojov znečistenia na vymedzenom území,

realizáciu pravidelného ročného monitoringu kvality podzemnej vody z jedno až šesť úrovňových vrtov základnej pozorovacej siete Slovenského hydrometeorologického ústavu a všetkých jednotlivých vodárenských zdrojov na vymedzenom území; v prípade výskytu nadlimitných hodnôt sa početnosť monitoringu zvyšuje na 4 krát ročne a o nameraných nadlimitných hodnotách je povinné Ministerstvo životného prostredia Slovenskej republiky alebo ním poverená organizácia ihneď informovať Ministerstvo zdravotníctva Slovenskej republiky alebo ním poverenú organizáciu,

zvrátenie významného vzostupného trendu koncentrácie znečisťujúcej látky, ktorý je spôsobený ľudskou činnosťou s cieľom postupného znižovania znečisťovania podzemnej vody.

Za plnenie environmentálnych cieľov zodpovedá Ministerstvo životného prostredia Slovenskej republiky.

Komplexný systém kontroly a včasného varovania sú opatrenia s cieľom

poskytovať príslušným verejným orgánom rýchle a jasné informácie o znečistení podzemnej vody,

v prípade ohrozenia verejného zdravia ochorením súvisiacim s vodou poskytnúť verejnosti, ktorá by mohla byť ovplyvnená, všetky informácie, ktoré má k dispozícii verejný orgán a ktoré môžu verejnosti pomôcť vykonať opatrenia zamerané na zabránenie škodám alebo na ich zmiernenie.

 poskytovať príslušným verejným orgánom a v prípade potreby aj verejnosti odporúčania súvisiace s preventívnymi a nápravnými opatreniami.

Za plnenie komplexného systému kontroly a včasného varovania verejnosti o nameraných nadlimitných hodnotách zodpovedá Ministerstvo zdravotníctva Slovenskej republiky.

**§ 3**

Podrobnosti o komplexnom systéme kontroly a včasného varovania ustanoví Ministerstvo zdravotníctva Slovenskej republiky všeobecne záväzným právnym predpisom.

Podrobnosti o plnení environmentálnych cieľov ustanoví Ministerstvo životného prostredia Slovenskej republiky všeobecne záväzným právnom predpisom.

**§ 4**

Na priestupky a správne delikty spáchané na území Žitného ostrova sa vzťahuje zákon o vodách1).

**§ 5**

Zrušuje sa nariadenie vlády Slovenskej socialistickej republiky č. 46/1978 Zb. o chránenej oblasti prirodzenej akumulácie vôd na Žitnom ostrove v znení neskorších predpisov.

**Čl. II**

Zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení zákona č. 587/2004 Z. z., zákona č. 230/2005 Z. z., zákona č. 479/2005 Z. z., zákona č. 532/2005 Z. z., zákona č. 359/2007 Z. z., zákona č. 514/2008 Z. z., zákona č. 515/2008 Z. z., zákona č. 384/2009 Z. z., zákona č. 134/2010 Z. z., zákona č. 556/2010 Z. z., zákona č. 258/2011 Z. z., zákona č. 408/2011 Z. z., zákona č. 306/2012 Z. z., zákona č. 180/2013 Z. z., zákona č. 35/2014 Z. z., zákona č. 409/2014 Z. z., zákona č. 262/2015 Z. z., zákona č. 303/2016 Z. z. a zákona č. 277/2017 Z. z. sa mení a dopĺňa takto:

V § 4c ods. 23 sa nad slová „ľudské zdravie “ umiestňuje odkaz 44).

V § 31 odsek 1 znie:

„(1) Územie, ktoré svojimi prírodnými podmienkami tvorí významnú prirodzenú akumuláciu vôd, môže za chránenú vodohospodársku oblasť vyhlásiť zákon alebo vláda Slovenskej republiky nariadením.“.

V § 74 ods. 1 písm. h) sa na konci pripájajú slová „alebo v rozpore s § 31 a 32“.

V § 77 ods. 1 písm. e) sa za slovo „obmedzenia“ vkladajú slová „v chránených vodohospodárskych oblastiach (§ 31) a“ .

**Čl. III**

Tento zákon nadobúda účinnosť 31. augusta 2018 okrem čl. I § 1, 2, 4 a 5, ktoré nadobúdajú účinnosť 1. septembra 2018 a čl. I § 3, ktorý nadobúda účinnosť 1. januára 2019.

1. ) Zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov. [↑](#footnote-ref-2)